Najviac sa v Zrkadlovej sieni Primaciálneho paláca zišlo Lamačanov. Mnohí z nich sa však mylne domnievali, že sa bude hovoriť aj o oblasti Razsoch na juhu ich mestskej časti. Toto územie ich trápilo viac." Nie, to rieši iná štúdia. Myslím však, že ešte nie je vyhotovená," reagoval Martin Arpáš z magistrátu. Otázky na Razsochy pokračovali a diskusia sa na chvíľu odklonila iným smerom.
Ľudia, ktorí na prerokovanie prišli nesmelo položili len niekoľko otázok, najviach ich zaujímala práve doprava, kritizovali výstavbu plánovaných vozovní električiek, zdali sa im neekologické. Kritizovali aj rozsah štúdie, ktorá zahŕňa veľké územie a je ťažké určiť presne, čo bude vlastne stáť na ktorom pozemku.
V tejto oblasti by mali vzniknúť nové dopravné komunikácie, metské časti by mali byť lepšie prepojené – napríklad Saratovská ulica spolu s električkovou traťou by mala pokračovať z Dúbravky až do Devínskej Novej Vsi. Spojiť by sa mala aj Záhorská Bystrica s Devínskou Novou Vsou. Táto mestská časť by mala získať aj prepojenie na diaľnicu do Čiech a spojenie so Záhorím. V oblasti by mali pribudnúť malopodlažné domy, ale aj občianska vybavenosť, služby a pri Volkswagene vedecko-technologický park spojený s vysokou školou.
Prerokovanie je stále otvorené a ktokoľvek môže svoje pripomienky priniesť na oddelenie územného rozvoja magistrátu ešte do 31.júla.
(haj)